Mogolo o pelopedi, moswana o realo ge a šia go tsoša kgaruru. Ditaba le ge di le molaleng di no gatwa ka maoto tša fela gore motseng go be le khutšo. Le ge Mmagauta a ile a khuta ka sello ge banna ba mmotšiša gore ngwana o bolailwe ke eng, ba ile ba retolla dipelo ba boloka hlogo yeo ya ga Phaka, ba šia go otlwa ke badimo. Morago ga poloko Mmagauta a fetoga molwetši. Pelo ya mo rutha a itshola bjalo ka sejagobe. Ge a gopola morwedi wa gagwe yo mobotsana wa go swanelwa ke diaparo, a duma ge nkabe le yena a hwile a ikhuditše matshwenyego. O ile a hloka yo a ka mo ratharathelago ka tše di bego di mo ja pelong ka go re o be a nyaditše dikeletšo tša batswadi, gape a tshetše lentšu la mohu tatagwe. Boikgogomošo bja Mmagauta bo ile bja mo ganetša go tshwa bohloko bjo bo bego bo mmaba pelong. O ile a di dira sepipimpi sephiri, a phetha ka go lwala, a ba a rwalelwa bookelong.